N12 buite Potch steeds gesluit weens betogings | Maroela Media
Die N12 by Potchefstroom bly gesluit. (Foto: SA Polisie)
ŉ Gedeelte van die N12 tussen Potchefstroom en Klerksdorp bly gesluit nadat betogers Woensdagoggend vir die derde agtereenvolgende dag verkeer op dié pad naby Ikageng ontwrig het.
Kol. Adéle Myburgh, provinsiale polisiewoordvoerder, het gesê die polisie spook al van Maandag om die pad begaanbaar te hou.
Teen vanoggend laat was die N12 egter steeds gesluit nadat betogers omstreeks 05:00 daarheen opgeruk en die pad toegepak het met enigiets van klippe tot takke.
“Die betogers speel kat en muis met die polisie. Die oomblik dat die polisie een groep uitmekaar dryf, kom hulle op ŉ ander plek bymekaar en versper die pad,” het Myburgh gesê.
Lede van die polisie se openbareorde-eenheid, polisielede van Ikageng en Potchefstroom, asook verkeerspolisielede is in die gebied ontplooi en monitor die situasie deurlopend, het sy gesê.
Motoriste word gevra om ‘n alternatiewe roete te gebruik. (Foto: SA Polisie)
Motoriste wat tussen Potchefstroom en Klerksdorp wil reis, word op die Mooibank-pad herlei.
ŉ Vragmotorbestuurder is vanoggend uit sy trok gedwing en sy vrag gesteel toe dit midde-in die betogings beland het. Motoriste word ook met klippe bestook, het Myburgh gesê.
Geen ernstige beserings is in dié stadium aangemeld nie.
Dinsdag is ŉ graafmasjien gebruik om stukke van die pad op te grawe. Betogers het glo die masjienoperateur gedwing om die pad op te kap. ŉ Video van die voorval is op sosiale media versprei.
Myburgh het gesê ŉ saak van opsetlike saakbeskadiging is aanhangig gemaak.
“Ons wil van die polisie se kant mense aanmoedig om die regte kanale te volg om hulle griewe te lug, en nié die wet in die proses te oortree nie.”
Betogers versper die N12 met klippe. Die pad bly gesluit. (Foto: SA Polisie)
Inwoners is glo ontevrede met die pas van dienslewering in die gebied, veral ŉ tekort aan behuising.
Daar sou vanoggend klaarblyklik wéér met die inwoners vergader word aangesien ŉ byeenkoms gister nie die saak kon oplos nie. ŉ Woordvoerder van die Tlokwe-stadsraad was nie onmiddellik beskikbaar om kommentaar te lewer nie.
Water en toilette vir almal in KZN, sê IVP
Pragtig ,breek alles moet nie ophou nie .
Nou wat het die N12 pad te doen met hul dienslewering probleem, gaan spreek die skuldiges aan, Sapd moet hul met geweld verwyder.
Dis so funny!!!
Die kat is so bang vir die muis , hy kruip in die wasgoed mandjie weg .
Hulle het dan nou net hulle kandidate ingestem! Hoekom vra hulle nie net vir hulle gekose lede om dit reg te maak nie?